Z A P I S N I K

17. sjednice Vijeća Mjesnog odbora Žitnjak, 
održane 31. listopada 2022., u prostorijama mjesne samouprave MO Žitnjak, s početkom u 18.00 sati

NAZOČNI ČLANOVI VIJEĆA
1. Mario Kovačić
2. Slavica Marinković
3. Marko Lijović
4. Sanja Šutej
5. Ivan Bedek

OSTALI PRISUTNI:  Teo Klepić, Ivana Klepić.

Sjednici predsjedava Mario Kovačić, predsjednik Vijeća.

Zapisnik vodi: Mario Kovačić, predsjednik Vijeća.

	Predsjednik konstatira da je nazočno 5 od ukupno 5 članova Vijeća, što znači da Vijeće može pravovaljano odlučivati, te otvara 16. sjednicu Vijeća Mjesnog odbora.


D N E V N I     R  E D

1. Aktualna komunalna problematika. 
1. Plan malih komunalnih akcija MO Žitnjak za 2022.
1. Zakup zemljišta k.č. 4211/4 k.o. Žitnjak.
1. Razno: izvješća, pitanja i  prijedlozi.



Ad 1) Aktualna komunalna problematika

Predsjednik Vijeća Mario Kovačić daje riječ gospodinu Teo Klepiću. 
Teo Klepić traži na uvid zapisnik s 16. sjednice i peticiju građana koji su protiv premještanja igrališta u II. Strugama smatrajući da je peticija lažirana, te da je maloljetna osoba nosila peticiju po kvartu na potpis. Napominju da oni ne mogu živjeti kraj dječjeg igrališta i to najviše u večernjim i noćnim satima kada se sakupljaju mladi koji nisu iz našeg kvarta i svojom bukom i galamom narušavaju kvalitetu života. Napominje da im prijete, te oni zovu policiju koja dođe i isto tako ne riješi ništa. U izlaganju spominje da predsjednik ima rodbinske veze u tome kvartu te on njima podilazi.
Predsjednik Vijeća otvara raspravu.
Slavica Marinković, članica Vijeća nadovezuje se na izjavu gospodina T.K. te ističe da bi trebalo tražiti pojačanu policijsku ophodnju iza 22.00 sata, a ne premještati dječje igralište koje služi maloj djeci za igranje.
Ivan Bedek, član Vijeća traži da Vijeće Gradske četvrti Peščenica-Žitnjak donese zaključak o premještanju ili ostanku dječjeg igrališta.
[bookmark: _GoBack]Sanja Šutej, članica Vijeća također napominje da je čula da je peticija za ostanak igrališta lažirana. 
Napominje da je peticiju provjerio samo predsjednik a ostali vijećnici nisu bili uključeni.

	Marko Lijović član vijeća napominje da je je njega kontaktirao predsjednik te da je s njim također obišao građana vezano za peticiju te napominje da je sve po propisu. 

 Nakon kratke rasprave Vijeće s tri glasa ZA i dva SUZDRŽANA donosi sljedeći 


Z a k l j u č a k
o  problematici premještanja dječjeg igrališta u II. Strugama

1. Vijeće Mjesnog odbora Žitnjak raspravljalo je o peticijama građana Mjesnog odbora Žitnjak u II. Strugama:
· peticiji s prijedlogom za premještanje dječjeg igrališta
· peticiji s prijedlogom za ostanak i proširenje dječjeg igrališta
Peticiju za premještanje dječjeg igrališta potpisalo je 69 građana, a peticiju za ostanak i proširenje dječjeg igrališta potpisalo je 104 građana.
2. Vijeće Mjesnog odbora je postupajući po peticijama građana izvršilo očevid na terenu kako bi se utvrdila ispravnost navoda i stvarno stanje.
3. Vijeće Mjesnog odbora zaključilo je da postoje određene nepravilnosti u korištenju dječjeg igrališta (naročito od strane djece starije dobi i odraslih) ali zbog tih razloga ne bi trebalo premještati dječje igralište, posebice jer je ono namijenjeno manjoj djeci.
4. Predlaže se Vijeću Gradske četvrti Peščenica-Žitnjak da zbog potencijalnih situacija remećenja reda i mira zatraži pojačanu policijsku ophodnju ovog prostora naročito u kasnim večernjim satima. 

Ivan Bedek, član Vijeća traži da se postavi znak zabrane parkiranja duž cijele glavne ulice (bez odvojka) Žitnjak Kovačići.
Slavica Marinković, članica Vijeća također traži znak zabrane parkiranja u ulici Žitnjak II. odvojak preko puta kbr. 17.


Z a k l j u č a k
o komunalnoj problematici

Vijeće Mjesnog odbora Žitnjak predlaže Vijeću Gradske četvrti Peščenica-Žitnjak da od nadležnih službi zatraži:
· postavu znaka zabrane parkiranja duž cijele glavne ulice (bez odvojka) Žitnjak Kovačiči.
· postavu znaka zabrane parkiranja u ulici Žitnjak II. odvojak preko puta broja 17.
· ovaj zaključak dostavit će se Vijeću Gradske četvrti Peščenica-Žitnjak na daljnje postupanje.
 Ad 2.) Plan malih komunalnih akcija MO Žitnjak za 2023.

			Predsjednik Vijeća, Mario Kovačić  napominje da su dobili  materijale za donošenje Plana malih komunalnih akcija Mjesnog odbora Žitnjak za 2023.
Otvara raspravu:
Nakon kratke rasprave Vijeće jednoglasno donosi



Plan malih komunalnih akcija
Mjesnog odbora Žitnjak u 2023.


	1. Ovim se planom, u skladu s planiranim sredstvima i izvorima financiranja, određuju poslovi i radovi održavanja komunalne infrastrukture na području Mjesnog odbora Žitnjak (u daljnjem tekstu: Mjesni odbor), a kojima se osigurava obavljanje komunalnih djelatnosti:
	- održavanja javnih zelenih površina i
	- redovitog održavanja nerazvrstanih cesta.

	2. Planirana sredstva za financiranje ovog plana u iznosu od ukupno 62.310,00 eura raspoređuju se za obavljanje poslova i radova održavanja na području Mjesnog odbora prema sljedećim djelatnostima i nositeljima provedbe Plana:

	Redni broj
	Vrsta komunalne djelatnosti
	Nositelj provedbe
	Iznos sredstava

	2.1.
	održavanje javnih zelenih površina
	Zagrebački holding d.o.o., 
Podružnica Zrinjevac
	11.390,00 €

	2.2.
	redovito održavanje nerazvrstanih cesta
	Zagrebački holding d.o.o., 
Podružnica Zagrebačke ceste
	50.920,00 €

	Ukupno
	62.310,00 €




	3. Održavanje javnih zelenih površina u ovom planu obuhvaća održavanje gradskih parkova i ostalih ozelenjenih površina, pod kojim se podrazumijevaju svi radovi njege krajobraza radi održavanja optimalnog rasta i razvoja u urbanim uvjetima poput radova čišćenja, košnje travnjaka, sakupljanja biološkog i ostalog otpada, djelomične i potpune obnove devastiranih travnjaka, njege drveća u drvoredima, na pojedinačnim stablima i na skupinama stabala, njege ukrasnog grmlja (pojedinačnog, u sklopu, podrasta i živice), uspostave i njege sezonskih i trajnih cvjetnjaka, održavanje popločenih i sipinjenih površina, ispitivanje sigurnosti i funkcionalnosti i održavanje opreme na dječjim igralištima, fitosanitetska zaštita, zbrinjavanje biološkog otpada i proizvodnja komposta i biljnog materijala za potrebe održavanja, deponiranje sakupljenog otpada, zaštitu uređenih javnih ozelenjenih površina kao i održavanje elemenata zaštite, hitne intervencije na bilju uzrokovane prometnim ili vremenskim nepogodama i ostali stručni poslovi potrebni za održavanje parkovnih i ostalih uređenih zelenih površina.
	Ovaj plan odnosi se na poslove održavanja 4.597 m² uređenih javnih zelenih površina na području Mjesnog odbora.


	4. Održavanje nerazvrstanih cesta u ovom planu obuhvaća redovno održavanje nerazvrstanih cesta, i to:
	4.1. redovito ljetno održavanje, koje obuhvaća skup mjera kojima se otklanjaju nedostaci, zamjenjuju i obnavljaju dotrajali elementi i osigurava tehnička ispravnost nerazvrstanih cesta i cestovnih objekata za sigurno odvijanje prometa na njima. U sklopu redovnog ljetnog održavanja obavlja se ophodnja nerazvrstanih cesta, asfaltiranjem se otklanjaju ulegnuća i udarne jame, održava se semaforski sustav, obnavlja se horizontalna i vertikalna signalizacija, čiste se otvoreni jarci uz ceste, dosipavaju se makadamski putovi i slično.
	4.2. redovito održavanje u zimskim uvjetima, kojim se osigurava prohodnost cesta i odvijanje prometa po njima u vrijeme padanja snijega i stvaranja poledice. Radovi redovitog održavanja u zimskim uvjetima uključuju uređenje i održavanje baza zimske službe, pripravnost ekipa, rad ekipa, nabavu posipnih materijala, detaljno čišćenje i odvoz snijega i ostale radove (sustav za rano otkrivanje i dojavu poledice, obilježavanje koljem, izrada mješavine i rasoline, mobilne, radio i telefonske veze i rad nadzornog centra za praćenje izvršenja zadataka).
	4.3. asfalterski program, koji  obuhvaća uklanjanje dotrajalog asfaltnog zastora kolnika na nerazvrstanim cestama, prilagođavanje po visini poklopaca komunalnih instalacija i sanaciju podloge na pojedinim slabim mjestima ako se uoče nakon uklanjanja asfalta i presvlačenje novim asfaltom u punoj širini kolnika. Asfalterskim programom se produžuje eksploatacijski vijek prometnica u prosjeku za deset godina i omogućava viša razina uslužnosti korisnicima, a primjenjuje se na nerazvrstanim cestama gdje je kolnička konstrukcija (podloga) u relativno dobrom stanju dok se na površini asfalta nalazi veći broj oštećenja kao što su mrežaste pukotine i prijekopi.
	Ovaj plan odnosi se na poslove redovnog održavanja 64.535 m² nerazvrstanih cesta na području Mjesnog odbora.
	Ukupna planirana sredstva za redovito održavanje nerazvrstanih cesta na području Mjesnog odbora raspoređuju se na sljedeći način:
	- 70 % ili 35.644,00 eura za asfalterski program i
	- 30 % ili 15.276,00 eura za ostale poslove redovnog održavanja.

	5. Mjesni odbor, prema ovom planu, brinut će o redovitom održavanju nerazvrstanih cesta i javnih zelenih površina u stanju funkcionalne sposobnosti, sukladno ostvarenim prihodima za financiranje obavljanja komunalnih djelatnosti i održavanja komunalne infrastrukture.

	6. Upravna tijela Grada Zagreba, u nadležnosti kojih su djelatnosti komunalnog gospodarstva i prometa, sudjelovat će u provedbi ovog plana radi osiguravanja kvalitetnog obavljanja poslova održavanja komunalne infrastrukture i osiguravanja obavljanja komunalnih djelatnosti na načelima javne službe, neprofitnosti i kontinuiteta.

	7. Sredstva za provedbu ovog plana osiguravat će Gradski ured za mjesnu samoupravu, civilnu zaštitu i sigurnost za namjene određene Proračunom Grada Zagreba za 2023. i ovim planom, a prema načelima štednje i racionalnog korištenja sredstava.

	8. Ovaj plan bit će objavljen u Službenom glasniku Grada Zagreba kao sastavni dio Plana komunalnih aktivnosti Gradske četvrti Peščenica - Žitnjak u 2023.


Ad 3.) Zakup zemljišta k.č. 4211/4 k.o. Žitnjak.

Predsjednik Vijeća, Mario Kovačić ukratko upoznaje nazočne da je Gradski ured za imovinsko pravne poslove i imovinu Grada dobio zahtjev firme VAL CONSTRUCTUM-a d.o.o. iz Zagreba, za zakup neizgrađenog zemljišta dijela k.č. 4211/4 k.o. Žitnjak, za otvorena skladišta i slične svrhe, te moli Vijeće Mjesnog odbora Žitnjak da razmotri zahtjev stranke i očituje se ima li već zaprimljenih zahtjeva građana, planova ili potreba za korištenjem navedenog zemljišta odnosno je li Vijeće suglasno da se isto izda u zakup podnositelju.

Otvara raspravu.
Nakon rasprave svih vijećnika i razmatranje problematike vezane uz navedeno zemljište vijeće jednoglasno donosi sljedeći

 
Z a k l j u č a k
o zakupu zemljišta k.č. 4211/4 k.o. Žitnjak


1. Vijeće Mjesnog odbora Žitnjak u postupku davanja očitovanja na temelju dopisa Gradskog ureda za imovinsko-pravne poslove i imovinu Grada KLASA: 940-01/20-002/319; URBROJ: 251-11-33-2/005-22-8., nema potrebu za navedenim zemljištem k.č. 4211/4 k.o. Žitnjak.  

2. Ovaj zaključak dostavit će se Vijeću Gradske četvrti Peščenica – Žitnjak na daljnje postupanje.


Ad 4.) Izvješća, pitanja i prijedlozi.

Predsjednik Vijeća Mario Kovačić, izvještava nazočne vijećnike s radom između dviju sjednica te odgovorima koja su zaprimili na zaključke Vijeća. Napominje da su sve dobili u izvještajima.  
Budući da više nije bilo pitanja i prijedloga predsjednik zaključuje da je ovime iscrpljen dnevni red i zaključuje sjednicu.

Dovršeno u 20.00 sati.
Zapisnik sastavio:
______________
Mario Kovačić

KLASA:024-08/22-003/2155
URBROJ:251-13-11-11/006-22-3 
Zagreb, 31. listopada 2022.



Predsjednik
Vijeća Mjesnog odbora
Žitnjak
_______________________
 Mario Kovačić
